## Susana Camarero ha visitat les instal·lacions de Fuvane per a conéixer el treball que realitzen amb xiquetes, xiquets i adolescents amb paràlisi cerebral

*** Igualtat està tramitant els projectes presentats per la fundació per a la posada en marxa d'un centre d'atenció primerenca i centre de dia
* Actualment, la Conselleria de Sanitat ja col·labora amb Fuvane en la derivació de pacients des de Neuropediatria**

La vicepresidenta segona i consellera de Serveis Socials, Igualtat i Habitatge, Susana Camarero, ha visitat les instal·lacions de Fuvane (Fundació de la Comunitat Valenciana per a la Neurorehabilitació) per a conéixer les tècniques de rehabilitació neuronal que realitzen amb xiquetes, xiquets i adolescents amb paràlisi cerebral i patologies afins.

Fuvane és una fundació que des de 2003 atén persones menors d’edat oferint-los un tractament individualitzat en funció de les seues necessitats, a través de tècniques d’estimulació que permeten millorar la seua autonomia.

En la seua visita, la vicepresidenta segona ha destacat la importància del treball que fan els i les 13 professionals de la fundació, i ha manifestat “el suport de la Generalitat a iniciatives que, com la que desenvolupa Fuvane, contribuïxen a millorar la qualitat de vida dels col·lectius més vulnerables i molt especialment dels més xicotets”.

En este sentit, ha explicat que des de la Conselleria de Serveis Socials, Igualtat i Habitatge s’està tramitant la sol·licitud de la fundació per a l’homologació com a centre d’atenció primerenca i l’estudi d’un projecte per a centre de dia.

Actualment, la Generalitat, a través de la Conselleria de Sanitat, ja col·labora amb Fuvane en la derivació, anualment, de 80 xiquets, xiquetes i adolescents des de Neuropediatria, que són atesos en la fundació.

Camarero ha recordat la importància de l’atenció primerenca com a instrument “fonamental” per al diagnòstic precoç d’alteracions en el desenvolupament de xiquetes i xiquets, i com una “correcta i efectiva” atenció d’esta classe de trastorns permet, en la majoria dels casos, millorar eixos problemes.

Fecha: 20/10/2023